
ROZSUDOK V MENE SLOVENSKEJ REPUBLIKY Okresný súd Prievidza sudkyňou JUDr. Evou Kiššovou v právnej veci starostlivosti o maloletú A. A., nar. XX.X. XXXX, zast. Úradom práce, sociálnych vecí a rodiny Prievidza, t.č. Centrum pre deti a rodiny B., C., D. E. F. XXX/XX, dieťa rodičov matky: A. A., nar. XX.X. XXXX, bytom G., otca G. H., nar. XX.X. XXXX, bytom D. I. F. XXXX, E. J., o uloženie výchovného opatrenia, takto rozhodol: I. N a r i a ď u j e maloletej: A. A., nar. XX.X.XXXX výchovné opatrenie na účely zabezpečenia odbornej diagnostiky - pobyt v zariadení, ktoré vykonáva odbornú diagnostiku v Diagnostickom centre J. J., A. XX, XXX XX J. J. najdlhšie na tri mesiace od umiestnenia maloletej do zariadenia. II. Žiaden z účastníkov nemá právo na náhradu trov konania. odôvodnenie: 1/ Okresný súd Prievidza uznesením č.k. 15P/29/2024 - 8 zo dňa 3.4. 2024 začal konanie o nariadenie výchovného opatrenia nad maloletou A. A.. Vychádzal z podnetu Úradu práce, sociálnych vecí a rodiny Prievidza z 18.3. 2024, podľa ktorého uznesením Okresného súdu Prievidza č. k. 10P/15/2016 zo dňa 08.09.2016 bola nad maloletou A. a jej súrodencami K., G. a H. A. nariadená ústavná starostlivosť, ktorá sa realizuje v Centre pre deti a rodiny B.. Po umiestnení do centra pre deti a rodiny jej bola starostlivosť zabezpečovaná spolu so súrodencami v profesionálnej rodine centra. V septembri 2021 bola A. premiestnená z dôvodu výrazných výchovných ťažkostí a dlhodobo dekompenzovaného psychického stavu na samostatne usporiadanú skupinu centra, kde jej je starostlivosť zabezpečovaná doposiaľ. U A. sa opakovane prejavovalo negatívne prežívanie, depresívne správanie, sklony k sebapoškodzovaniu, odmietala si plniť svoje povinnosti. Často verbalizovala duševnú nepohodu a duševnú únavu. So A. na odstránení spomínaných ťažkostí dlhodobo pracuje odborný tím. A. je taktiež dlhodobo v starostlivosti pedopsychiatra s diagnózou Depresívna porucha správania. S pedopsychiatrom boli pravidelne konzultované dôležité udalosti v živote dieťaťa, zmeny v správaní, nové symptómy. Na základe odporúčaní pedopsychiatra bola maloletá opakovane hospitalizovaná v Psychiatrickej nemocnici G. L. H. I.. V centre sa doposiaľ pravidelne zúčastňuje psychoterapii. Napriek všetkým vykonaným opatreniam a intenzívnemu úsiliu zo strany odborníkov, a odborného tímu došlo len ku krátkodobým zlepšeniam v správaní a prežívaní maloletej A.. V školskom roku 2023/2024 A. navštevuje prvý ročník Strednej odbornej školy v G., odbor M.. Zo začiatku sa A. v škole páčilo, postupne sa však začala sťažovať, že nechce bývať na internáte a do školy by radšej dochádzala. Taktiež uvádzala problémy v škole, že do triedneho kolektívu nezapadla a nemá v škole žiadnych kamarátov. Spočiatku škola výraznejšie problémy ohľadne správania a prospechu maloletej neavizovala. V mesiaci október 2023, centrum prostredníctvom e-mailovej komunikácie informovalo úrad, že dňa 24.10.2023 vo večerných hodinách kontaktovali vychovávateľku centra, zo školského internátu SOŠ G. s oznámením, že A. A. je pod vplyvom návykových látok a je potrebné ju okamžite z internátu vyzdvihnúť. Vedúca úseku starostlivosti o dieťa žiadala pracovníkov internátu, aby k A.
privolali lekársku pomoc, uviedli však, že sa nejedná o život ohrozujúci stav avšak na vyzdvihnutí A. trvali. Uviedli tiež, že bola pozitívne testovaná na požitie marihuany. Vychovávateľka následne A. vyzdvihla a odviezla ju na pohotovostnú príjmovú ambulanciu pediatrickej kliniky FN v C., kde následne ponechali A. hospitalizovanú pre intoxikáciu. Nasledujúci deň bola A. z nemocnice prepustená do domácej starostlivosti. Zdravotný stav maloletej je v súčasnosti dobrý. Avšak z dôvodu Depresívnej poruchy správania, Adaptačnej reakcie a Citovej deprivácie v biologickej rodine je naďalej v dispenzári pedopsychiatra L. I., medikamentózne liečená a v psychoterapeutickej starostlivosti. V centre je jej poskytovaná pravidelná psychologická starostlivosť. Avšak aj napriek tomu je z prostredia skupiny centra avizované odmietavé správanie maloletej, neplnenie pridelených povinností, opakované nedovolené opustenie skupiny, ktoré sa opakuje na dennej báze, o čom centrum informovalo úrad prostredníctvom e-mailovej komunikácie dňa 29.12.2023. V správe je okrem iného uvedené, že A. ihneď popoludní odíde zo skupiny bez súhlasu službukonajúceho vychovávateľa, vracia sa až v čase nočnej služby, častokrát nereaguje na telefonáty vychovávateľov, neoznámi čas príchodu. Pokyny a upozornenia vychovávateľov ignoruje. V čase, keď sa v C. zdržoval aj A. brat K. A., ktorý sa denne potuloval po areáli centra, A. sa s ním a s ďalšími plnoletými osobami - často pod vplyvom alkoholu, opakovane zdržovala v rôznych pohostinských zariadeniach. Uvedené informácie pracovníci centra potvrdili aj v písomnej správe, ktorá bola úradu doručená dňa 06.03.2024. V závere správy je taktiež uvedené, že nakoľko sa u maloletej od jej umiestnenia opakovane vyskytuje problémové správanie, sú pracovníci centra pre deti a rodiny toho názoru, že v najlepšom záujme maloletej je objektívne posúdenie príčin problémového správania maloletej A., prostredníctvom zabezpečenia odbornej pomoci a vykonanie odbornej diagnostiky s odporúčaniami najvhodnejšej formy starostlivosti pre maloletú. Nakoľko sa u maloletej A. opakovane vyskytujú závažné výchovné problémy, ktoré aj napriek opatreniam nevedú k zlepšeniu jej správania, navrhujeme, aby Okresný súd Prievidza po vykonanom dokazovaní vydal uznesenie, ktorým nariadi maloletej A. A., nar. XX.XX.XXXX výchovné opatrenie na zabezpečenie odbornej diagnostiky maloletému dieťaťu, pobyt v zariadení, ktoré vykonáva odbornú diagnostiku, najdlhšie na tri mesiace od umiestnenia maloletej do zariadenia. Uvedené výchovné opatrenie by sa mohlo realizovať v Diagnostickom centre J. J., ktoré s umiestnením maloletej súhlasilo. Súhlas diagnostického centra s umiestnením maloletej zaslali v prílohe. 2/ K podaniu boli pripojené správy z Centra pre deti a rodiny B. z 5.3. 2024, z ktorej vyplýva, že A. navštevuje prvý ročník SOŠ G., odbor M., je ubytovaná na školskom internáte, pričom na internáte sa jej nepáči, nie je tam spokojná, necíti sa tam dobre. Jej správanie na internáte bolo hodnotené ako negatívne, v októbri bolo oznamované, že A. je zdrogovaná, následne bola hospitalizovaná vo FN v C.. V škole dosahuje priemerné vyučovacie výsledky, boli zaznamenané neskoré príchody na vyučovanie a neprinesenie si školských pomôcok na odborný výcvik, obdobný incident riešili vo februári 2024. V centre je umiestnená v skupine so súrodencami, neudržiava si poriadok v osobných veciach, povinnosti si plní povrchne. Často nedodržuje dohodnuté vychádzky a mešká, od augusta 2023 je jej problémové správanie výraznejšie. Prišla z vychádzky aj pod vplyvom alkoholu, prejavilo sa aj sebapoškodzovanie, rozbila pálku sklenenú výplň na objekte zariadenia. Odchádza zo skupiny svojvoľne, vracia sa v čase nočnej služby, nereaguje na telefonáty vychovávateľov. V decembri a januári sa zdržiaval a aj s bratom K. A., ktorý prespával v noclahárni v C.. Napriek podporným rozhovorom sa jej správanie nezmenilo, nerešpektuje čas vychádzok, na skupine nepomáha, nič ju nezaujíma, v škole sa odmieta zúčastňovať na praxi, viackrát zostáva v študentskej izbe, nosí do školy potkana, a to napriek zákazu, má neospravedlnené hodiny. A. je pritom v starostlivosti pedopsychiatrickej a v pravidelnej psychoterapeutickej starostlivosti dvakrát do mesiaca. A. je nekritická, sama sa hodnotí ako zlepšenie jej správania, niektoré návraty odôvodňuje stretnutím so svojím priateľom, uvádza, že v CDR ju nikto nechápe. V najlepšom záujme maloletej bude preto objektívne posúdenie príčin problémového správania prostredníctvom odbornej pomoci a vykonanie odbornej diagnostiky s odporúčaniami najvhodnejšej formy starostlivosti o maloletú. 3/ Zo správy Diagnostického Centra J. J. vyplýva, že maloletú príjmu do centra na základe súdneho rozhodnutia po telefonickej dohode o termíne nástupu, najskôr koncom marca a začiatkom apríla 2024. 4/ Súd vykonal dokazovanie výsluchom matky maloletej, kolízneho opatrovníka, uznesením OS Prievidza č.k. 10P/15/2016 - 56 zo dňa 8.9. 2016 , správou E. L. B. z 13.4. 2017, na základe čoho zistil tento skutkový stav:
5/ Uznesením OS Prievidza č.k. 10P/15/2016 - 56 zo dňa 8.9. 2016 vyplýva, že bola súdom nariadená ústavná starostlivosť nad maloletými deťmi A., a to K., nar. X.X. XXXX, A., nar. XX.X. XXXX, G., nar. X.XX. XXXX a H., nar. XX.X. XXXX, ktorá je realizovaná v Detskom mestečku C. – B., D. E. XX. Rodičia boli zaviazaní platiť na výživu deti minimálne výživné. Rodičom bola určená lehote 6 mesiacov na úpravu ich rodinných a sociálnych pomerov tak, aby mohli osobne vykonávať starostlivosť o maloleté deti. Uznesenie nadobudlo právoplatnosť 6.10. 2016. Z obsahu rozhodnutia vyplýva, že maloleté deti boli umiestnené do ústavného zariadenia už na základe predbežného opatrenia súdu z 21.4. 2016 z dôvodu, že matka nezvládala riešiť výchovné problémy s deťmi, s partnerom požívajú alkoholické nápoje a nezabezpečujú riadnu starostlivosť o deti, deti sú zanedbané. 6/ Z výsluchu kolízneho opatrovníka súd zistil, že nariadenie pobytu maloletej v zariadení, ktoré vykonáva odbornú diagnostiku na dobu najviac 3 mesiace od umiestnenia maloletej je nevyhnutné. Situácia u nej sa zhoršila, lebo má vedomosť o tomto konaní, je informovaná a naďalej je umiestnená v centre B.. Opakovane uteká zo zariadenia, nedostaví sa naspäť riadne, dochádza za priateľom, na upozornenia nereaguje. Počas pobytu sa podrobuje intervencii so psychológom, avšak nevedie to k náprave. Správa sa svojvoľne aj v škole, na niektoré hodiny sa jednoducho nedostaví, zvyšuje sa počet neospravedlnených hodín. 7/ Matka dieťaťa súhlasila s nariadením výchovného opatrenia. Údaje o dcére sú pravdivé, dohovára jej, aby sa zlepšila, povedala, že už tie veci nerobí, drogy neberie. Má nejakého priateľa, uvádzala, že nebude za ním môcť chodiť. Chcela by ísť býva k nej, avšak musia si podať s priateľom o pridelenie bytu. Za terajšej situácie súhlasí, aby jej bola poskytnutá odborná pomoc. Aj ostatní súrodenci sú ešte v centre, navštevujú náhradnú rodinu. A. sklamal aj jej otec, ktorý sľúbil, že si ju zoberie k sebe bývať. 8/ Podľa § 37 ods. 3 Zákona o rodine ak je to potrebné v záujme maloletého dieťaťa a ak výchovné opatrenia uvedené v odseku 2 neviedli k náprave, súd dočasne odníme maloleté dieťa z osobnej starostlivosti rodičov aj proti ich vôli, osôb, ktorým bolo maloleté dieťa zverené do náhradnej starostlivosti podľa § 45 alebo § 48, budúcich osvojiteľov, ktorým bolo maloleté dieťa zverené do starostlivosti podľa § 103, osvojiteľov alebo poručníka, ktorý sa o maloleté dieťa osobne stará, a nariadi maloletému dieťaťu na účely a) zabezpečenia odbornej diagnostiky pobyt v zariadení, ktoré vykonáva odbornú diagnostiku, najdlhšie na šesť mesiacov; 9/ Vychádzajúc zo skutkových zistení v predmetnej veci a citovaného ustanovenia zákona súd dospel k záveru, že je potrebné pristúpiť k nariadeniu výchovného opatrenia, aby sa maloletá podrobila pobytu na účelu zabezpečenia odbornej diagnostiky v zariadení, ktoré vykonáva odbornú diagnostiku. Z predloženej správy Centra pre deti a rodiny B. a zo zistení kolízneho opatrovníka, z výsluchu matky maloletej vyplýva, že jej správanie je dlhodobo problémové, napomenutia neviedli k žiadnej náprave, maloletá nerešpektuje autority, vyhýba sa povinností v škole, vykazuje neospravedlnené hodiny. Opakovane sa túla, dochádza do zariadenia v nočných hodinách, uvedené nebola schopná napraviť. Keďže ide o závažné výchovné problémy, ktoré nebolo možné eliminovať doterajšími opatreniami, súd rozhodol o nariadení výchovného opatrenia v zmysle citovaného ustanovenia zákona. Pozitívny výchovný vplyv na maloletú nemajú priatom ani rodičia. Keďže maloletá sa nachádza v ústavnom zariadení, nebolo potrebné rozhodovať o jej odňatí z doterajšieho prostredia. 10/ O trovách konania súd rozhodol podľa § 52 CMP, trovy konania účastníci nežiadali. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Žiline. Odvolanie sa podáva na Okresný súd Prievidza. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3824201557.3 (dáta aktuálne k 13. 11. 2026). Záväzné je znenie zverejnené súdom.




